**CSENGŐD KÖZSÉG POLGÁRMESTERE**

### 

### ELŐTERJESZTÉS

(a Képviselő-testület 2018. június 26-ai ülésére)

## TÁRGY: A nem közművel összegyűjtött háztartási szennyvíz begyűjtésére vonatkozó közszolgáltatásról

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 13. § (1) bekezdésének 11. pontja alapján az önkormányzat kötelező feladata a helyi környezet- és természetvédelem, vízgazdálkodás, vízkárelhárítás biztosítása.

A vízgazdálkodásról szóló 1995. évi LVII. törvény (továbbiakban: Vgt.) 4. § (2) bekezdés d) pontja szerint a települési önkormányzat – a vízgazdálkodási tevékenységek, mint közfeladatok (közszolgáltatások) körében – köteles gondoskodni a településen található szennyvízbekötés nélküli ingatlanok estében a nem közművel összegyűjtött háztartási szennyvíz begyűjtésének szervezéséről és ellenőrzéséről.

A Vgt. 44/B. §-a kötelezettségként állapítja meg az ingatlan tulajdonosa, vagyonkezelője vagy egyéb jogcímen használója részére, hogy az az ingatlanán keletkező, közüzemi csatornahálózatba vagy a helyben való, engedélyezett módon történő tisztítás után befogadóba nem vezetett háztartási szennyvizet a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon történő gyűjteni, továbbá az annak begyűjtésére feljogosított közszolgáltatónak átadni.

A Vgt. 44/C. § (1) bekezdése szerint a települési önkormányzat vagy azok társulása kötelezően ellátandó közszolgáltatásként a közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvíz begyűjtésére közszolgáltatást (a továbbiakban: közszolgáltatás) szervez és tart fenn.

A Vgt. 44/C.§ (2) bekezdésének értelmében a települési önkormányzat képviselő-testülete önkormányzati rendeletben állapítja meg:

*a)* a közszolgáltatás tartalmát, a közszolgáltatással ellátott terület határait;

*b)* a közszolgáltató megnevezését, valamint annak a működési területnek a határait, amelyen belül a közszolgáltató a közszolgáltatást rendszeresen ellátni köteles és az ártalmatlanítás céljából történő átadási helyet;

*c)* a közszolgáltatás ellátásának rendjét, módját és időtartamát, a közszolgáltató és az ingatlantulajdonos ezzel összefüggő jogait és kötelezettségeit, valamint a közszolgáltatásra vonatkozó szerződés egyes tartalmi elemeit;

*d)* a közszolgáltatás igénybevételére vonatkozó kötelezettséget, a közszolgáltatás igénybevételének módját és feltételeit;

*e)* az ingatlantulajdonost terhelő díjfizetési kötelezettséget, az alkalmazható díj legmagasabb mértékét, megfizetésének rendjét, az esetleges kedvezmények és a szolgáltatás ingyenességének eseteit;

*f)* az üdülőingatlanokra, az időlegesen használt és a nem használt ingatlanokra vonatkozó sajátos szabályokat;

*g)* a közszolgáltatással összefüggő személyes adatok (a természetes személyazonosító adatok, valamint a lakcím) kezelésére vonatkozó rendelkezéseket.

## A fentiek alapján a képviselő-testületnek rendeletalkotási kötelezettsége áll fenn, ezért javaslom, hogy a Képviselő-testület A nem közművel összegyűjtött háztartási szennyvíz begyűjtésére vonatkozó közszolgáltatásról szóló önkormányzati rendeletet a rendelet-tervezet szerint fogadja el.

**C s e n g ő d, 2018. június 22.**

**Lajter Ferenc sk.**

polgármester

**CSENGŐD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**..…/2018. ( ) önkormányzati rendelete**

**A nem közművel összegyűjtött háztartási szennyvíz begyűjtésére vonatkozó közszolgáltatásról**

*(Tervezet)*

Csengőd Község Önkormányzatának Képviselő-testülete az Alaptörvény 32. cikk (1) bekezdésének a) pontjában, valamint A vízgazdálkodásról szóló 1995. évi LVII. törvény45.§ (6) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a Környezetvédelmi Bizottság és az Ügyrendi Bizottság véleményének kikérésével a következőket rendeli el:

1. **Általános rendelkezések**

**1.§**

A rendelet célja, hogy Csengőd község földtani közegének és a felszín alatti vizeinek védelme. Ennek érdekében valamennyi, Csengőd község közigazgatási területén lévő ingatlantulajdonos köteles gondoskodni az ingatlanán keletkező a nem közművel összegyűjtött háztartási szennyvíz szakszerű, a környezetet nem veszélyeztető, a közegészségügyi és környezetvédelmi szempontok figyelembevételével történő elhelyezéséről.

1. **A rendelet hatálya**

**2.§**

1. A rendelet területi hatálya kiterjed Csengőd Község közigazgatási területén lévő valamennyi ingatlan tulajdonosára, vagyonkezelőjére és egyéb jogcímen történő használójára (továbbiakban: ingatlan tulajdonos).
2. A gazdálkodó szervezet akkor köteles a közszolgáltatás igénybevételére, ha a gazdasági tevékenységével összefüggésben keletkezett nem közművel összegyűjtött háztartási szennyvíz kezeléséről A vízgazdálkodásról szóló 1995. évi LVII. törvényben foglaltaknak megfelelően nem gondoskodik.
3. A rendelet hatálya kiterjed az ingatlantulajdonosnál keletkező, a közüzemi csatornahálózatba vagy a jogszabályban meghatározott módon engedélyezett egyedi szennyvízkezelés után befogadóba nem vezetett (továbbiakban: nem közművel összegyűjtött) háztartási szennyvizek begyűjtésére, kezelésére, valamint az erre vonatkozó közszolgáltatás ellátására.

**3. A közszolgáltatás tartalma és területe**

**3. §**

(1) Csengőd Község Önkormányzat a nem közművel összegyűjtött háztartási szennyvíz begyűjtésére a rendeletben foglaltak szerint közszolgáltatást tart fenn.

(2) Az ingatlantulajdonos a rendeletben meghatározottak szerint a nem közművel összegyűjtött háztartási szennyvíz begyűjtésére vonatkozó közszolgáltatást köteles igénybe venni és köteles a közszolgáltatás igénybevételéért a rendeletben meghatározott közszolgáltatási díjat fizetni.

(3) A közszolgáltatás tartalma: nem közművel összegyűjtött háztartási szennyvíz begyűjtése.

(4) A közszolgáltatással ellátott terület határa Csengőd község közigazgatási határaival megegyezik.

**4. A közszolgáltató**

**4.§**

(1) A nem közművel összegyűjtött háztartási szennyvíz begyűjtésére vonatkozó közszolgáltatást Csengőd község közigazgatási területén kizárólagosan GULYÁS és TÁRSA Építőipari, Termelő, Kereskedelmi és Szolgáltató Korlátolt Felelősségű Társaság(székhely: 6221 Akasztó, Deák Ferenc utca 8., cégjegyzékszám 03 09 113590, adószám: 13736899-2-03) jogosult és köteles ellátni az önkormányzattal kötött közszolgáltatási szerződés alapján, 2019. december 31. napjáig.

(2) A közszolgáltató által rendszeresen ellátandó működési terület a 3. § (4) bekezdésben meghatározott terület.

(3) A nem közművel összegyűjtött, az általa begyűjtött háztartási szennyvizet a közszolgáltató Kiskunsági Víziközmű-Szolgáltató Kft. (6400 Kiskunhalas, Kőrösi út 5.) által üzemeltetett, Kiskőrösi szennyvíztisztító telep (Kiskőrös 103. hrsz.) szennyvízfogadó műtárgyában köteles ártalmatlanítás céljára átadni.

1. **A közszolgáltatás ellátásnak rendje és módja, az ingatlantulajdonos és a közszolgáltató jogai és kötelezettségei**

**5.§**

* 1. Az ingatlantulajdonos a jogszabályi előírásoknak megfelelően köteles
     + 1. gondoskodni az ingatlanán keletkező nem közművel összegyűjtött háztartási szennyvíz összegyűjtéséről,
       2. a közszolgáltató részére a begyűjtés szükségességét a közszolgáltató által meghatározott, a közszolgáltatási szerződésben rögzített módon bejelenteni,
       3. a begyűjtés keretében a szennyvizet a közszolgáltató részére átadni.
  2. A közszolgáltató köteles legalább a postai levél és az elektronikus levél útján történő, valamint a telefonos bejelentés lehetőségét biztosítani.

(3) A közműpótló létesítménybe csak háztartási szennyvíz vezethető. Tilos a közműpótló létesítménybe mérgező-, tűz-, és robbanásveszélyes anyagot, állati tetemet vagy egyéb olyan agyagot elhelyezni, amely veszélyezteti a begyűjtést végző vagy más személyek élet- és testi épségét, egészségét valamint a közszolgáltató vagy az ártalmatlanító hely rendeltetésszerű működését és műtárgyainak, eszközeinek állagát.

(4) Az ingatlantulajdonos a nem közművel összegyűjtött háztartási szennyvíz begyűjtésére kizárólag a közszolgáltatót veheti igénybe.

(5) A közszolgáltató a nem közművel összegyűjtött háztartási szennyvizet az ingatlantulajdonos bejelentése alapján, a nem közművel összegyűjtött háztartási szennyvíz begyűjtésére vonatkozó közszolgáltatási tevékenység részletes szabályairól szóló 455/2013. (XI. 29.) Korm. rendelet (a továbbiakban: Kr.) 13. § (1) bekezdésében meghatározottak szerint, de – kivéve, ha az ingatlantulajdonos kifejezetten ennél későbbi időpontot jelöl meg – legkésőbb az ingatlantulajdonos bejelentésétől számított 72 órán belül köteles begyűjteni és az 5. § (3) bekezdésben foglaltak szerint ártalmatlanítás céljára átadni.

(5) A bejelentéskor a közszolgáltató köteles a szállítás napját és várható időpontját (legfeljebb 3 órás időintervallumban) az ingatlantulajdonos részére megjelölni, az időpontváltozást köteles az ingatlantulajdonossal ésszerű időpontban közölni. A bejelentések alapján az ingatlantulajdonosok sorrendjét a (4) bekezdésben foglaltakra figyelemmel, a célszerűségi, gazdaságossági szempontok alapján a közszolgáltató határozza meg.

(6) Az ingatlantulajdonos köteles a közszolgáltatást megfelelő – szükség szerinti – rendszerességgel és időben, de legalább a (7) bekezdésben meghatározott gyakorisággal igénybe venni, továbbá köteles a közszolgáltatás elvégzéséhez szükséges feltételeket, különösen a gyűjtőhely, közműpótló létesítmény megközelíthetőségét, hozzáférhetőségét biztosítani.

(7) Az ingatlan tulajdonosa a közszolgáltatást évente legalább egy alkalommal köteles igénybe venni, kivéve a 8. § (1) bekezdésében meghatározott eseteket.

(8) A közszolgáltatás végrehajtásának az ingatlantulajdonos érdekkörében felmerült ok miatt történt meghiúsulása esetén az ingatlantulajdonos köteles a közszolgáltató kiszállásával kapcsolatos költségeket megtéríteni.

**6. §**

Az önkormányzat jogosult ellenőrizni, hogy

a) a közüzemi csatornahálózatba be nem kapcsolt ingatlan esetében az ingatlantulajdonos a keletkezett szennyvíz elszállításáról gondoskodik-e;

b) az ingatlantulajdonos a nem közművel összegyűjtött háztartási szennyvíz begyűjtését a 4. § (1) bekezdésben megjelölt közszolgáltatóval végezteti-e;

c) a közszolgáltató a tevékenységét a jogszabályokban – ide értve jelen rendeletet is – és a közszolgáltatási szerződésben foglaltak alapján végzi-e.

**7. §**

(1) A közszolgáltató az előzetes bejelentés alapján – a (2)-(3) bekezdésben foglalt esetek továbbá, ha az ingatlantulajdonos a közműpótló létesítmény megközelíthetőségét, hozzáférhetőségét nem biztosítja kivételével – köteles a szennyvizet begyűjteni, az ingatlantulajdonostól átvenni, a közszolgáltatást ellátni.

(2) Ismeretlen összetételű szennyvizet veszélytelenségének vagy veszélyességének megállapításáig veszélyes hulladéknak kell tekinteni, amely esetekben a közszolgáltató – a jogszabályi előírások figyelembevételével, megfelelő intézkedések mellett – annak elszállítását megtagadhatja.

(3) A közszolgáltató a háztartási szennyvíz elszállítását köteles megtagadni, ha a szennyvíz a kijelölt átadási helyen jogszabály alapján nem helyezhető el, továbbá, ha jogszabály ezt részére előírja. Egyebekben a nem közművel összegyűjtött háztartási szennyvíz begyűjtése, kizárólag jogszabályban meghatározott esetben szüneteltethető vagy korlátozható.

**8. §**

(1) Mentesül a közszolgáltatás kötelező igénybevétele alól az ingatlantulajdonos, amennyiben a beépítetlen vagy használaton kívüli ingatlanán háztartási szennyvíz nincs vagy nem keletkezik, és ennek tényét a közszolgáltatónak írásban bejelenti, aki jogosult a bejelentett tény valóságtartalmát ellenőrizni.

(2) Az (1) bekezdésben meghatározott ellenőrzést az ingatlantulajdonos tűrni köteles.

**6. A gazdálkodó szervezetekre vonatkozó különös rendelkezések**

**9. §**

(1) Technológiai célú ivóvíz-felhasználással rendelkező gazdálkodó szervezet a nem technológiai célú ivóvízfogyasztás után keletkező nem közművel összegyűjtött háztartási szennyvíz begyűjtési közszolgáltatás teljesítésére – igénybejelentés alapján – a közszolgáltatóval egyedi írásos szerződést köthet.

(2) Az egyedi szerződés bármely okból történő megszűnése a közszolgáltatás igénybevételének kötelezettségét nem változtatja meg, az egyedi szerződés megszűnését követően a gazdálkodó szervezet az általános szabályok szerint köteles és jogosult a közszolgáltatás igénybevételére.

**7. A közszolgáltatási szerződés**

**10. §**

(1) A közszolgáltatási szerződésben rögzíteni kell

a) hogy a közszolgáltató vállalta a megjelölt közszolgáltatás teljesítését;

b) a nem közművel összegyűjtött háztartási szennyvíz gyűjtésének módját a 5-7. §-ban foglaltak szerint;

c) a 4. § (3) bekezdésben kijelölt ártalmatlanító helyet;

d) a közszolgáltatás igazolási és ellenőrzési kötelezettségét, az önkormányzat 6. §-ban meghatározott ellenőrzési jogosultságát;

e) a közszolgáltatónak a lakosság és az ingatlantulajdonosok irányában fennálló tájékoztatási kötelezettsége teljesítésének konkrét módját.

(2) A közszolgáltatási szerződésben – a jogszabályban előírtakon kívül – a közszolgáltató kötelességeként kell meghatározni a közszolgáltatás minőségi paramétereire vonatkozó javaslattételt, az előírt mutatók ellenőrizhető mérését.

(3) A közszolgáltató és a vele együttműködő vállalkozások, a közszolgáltató és a teljesítési segédek vagy közreműködők közötti – együttműködésüket tartalmazó – szerződés nem lehet ellentétes a közszolgáltatási szerződés előírásaival.

**8. Adatkezelés, adatszolgáltatási és nyilvántartási kötelezettség**

**11. §**

* 1. Az ingatlantulajdonos köteles a közszolgáltatónak tizenöt napon belül bejelenteni személyes adatait (az ingatlantulajdonos neve, lakcíme, születési helye és ideje, anyja neve), ha tulajdonosváltozás vagy egyéb ok folytán a közszolgáltatás igénybevételére kötelezetté válik.

A közszolgáltató jogosult az ingatlantulajdonos személyes adatait a rendelet szerinti közszolgáltatás teljesítésével összefüggésben, a hatályos jogszabályi rendelkezéseknek megfelelően kezelni.

(2) Amennyiben az ingatlantulajdonos kötelezettsége a közszolgáltatás igénybevételére bármely ok miatt megszűnik, annak tényét a kötelezettség megszűnésétől számított tizenöt napon belül köteles írásban bejelenteni a közszolgáltató felé.

(3) Amennyiben az egyedileg azonosított ingatlantulajdonossal kapcsolatba hozható, a közszolgáltató személyes adatokként kezeli a közszolgáltatással érintett ingatlan tulajdonjogi helyzetére, valamint annak közműellátottságára vonatkozó adatokat is.

(4) A közszolgáltató kizárólag a nem közművel összegyűjtött háztartási szennyvíz elszállításával kapcsolatos közszolgáltatás kialakítása és fenntartása céljából, az ingatlantulajdonossal fennálló kötelező közszolgáltatás nyújtására irányuló jogviszony időtartama alatt, valamint e jogviszony megszűnését követően, a jogszabályokban előírt iratmegőrzési kötelezettség időtartama alatt kezelheti a közszolgáltatással érintett ingatlantulajdonos adatait.

(5) A közszolgáltató jogosult egyes, a közszolgáltatás ellátásához kapcsolódó részfeladatai tekintetében adatkezelőt, adatfeldolgozót megbízni, és a jogos igényeinek érvényesítése érdekében az (1)–(4) bekezdésben meghatározott adatokat hatósági, bírósági eljárások lefolytatása céljából, valamint a jogszabályban előírt esetben harmadik személynek átadni.

(6) A közszolgáltató a nem közművel összegyűjtött háztartási szennyvíz elhelyezésével összefüggő nyilvántartását oly módon köteles kialakítani, hogy az ártalmatlanítási helyen ténylegesen elhelyezett nem közművel összegyűjtött háztartási szennyvíz mennyisége, minősége és származási helye kétséget kizáróan megállapítható legyen.

**9. A közszolgáltatási díj**

**12. §**

(1) Az ingatlantulajdonos a nem közművel összegyűjtött háztartási szennyvíz begyűjtésére vonatkozó közszolgáltatás igénybevételéért, az igénybevételt követően közszolgáltatási díjat köteles fizetni. A közszolgáltatás díját a nem közművel összegyűjtött háztartási szennyvíz mennyiségével arányosan kell meghatározni.

(2) A közszolgáltatási díj legmagasabb mértékét, az egységnyi díjtételt az 1. melléklet tartalmazza.

**13. §**

(1) A közszolgáltató minden évben egy alkalommal, legkésőbb tárgyév október 31. napjáig kezdeményezheti a közszolgáltatási díj felülvizsgálatát a közszolgáltatással kapcsolatos költségeinek – költségelemzéssel alátámasztott, műszakilag indokolt fejlesztéseket, a tényleges, szükséges ráfordításokat, az ésszerű nyereséget is tartalmazó – változása függvényében.

(2) A közszolgáltatási díj meghatározása – a díj kiszámítására vonatkozó jogszabályi előírások alapján – általános forgalmi adó nélkül számított egységnyi díjtételekkel történik.

(3) Az ingatlanon elszállításra átvett nem közművel összegyűjtött háztartási szennyvíz mennyiségét a közszolgáltató szállító gépjárművébe beépített szintmérő (szintjelző) alapján kell meghatározni.

(4) Az ingatlantulajdonos által fizetendő közszolgáltatási díj összegét a közszolgáltató állapítja meg az e rendeletben foglaltaknak megfelelően. A közszolgáltató a számlát az elszállított háztartási szennyvíz mennyisége alapján, a díjfizetésre kötelezett ingatlantulajdonos számára a szolgáltatás nyújtását követően a szállító gépjárműbe beépített szintmérőn leolvasott szennyvízmennyiség után, az ingatlantulajdonos által a helyszínen igazolt munkalap alapján állítja ki.

(4) A közszolgáltatás elvégzését a közszolgáltató az igénybevevő aláírásával igazoltatni köteles. Az ingatlantulajdonos a fizetendő közszolgáltatási díjat a közszolgáltatás teljesítésével egyidejűleg kézpénzben köteles kiegyenlíteni.

(5) A közszolgáltatási díjat tartalmazó számla adataival és összegével kapcsolatban az ingatlantulajdonos a közszolgáltatónál írásban kifogást emelhet. A kifogásnak a számla kiegyenlítésére vonatkozó kötelezettség teljesítésére halasztó hatálya nincs. A kifogásra, annak kézhezvételétől számított 30 napon belül a közszolgáltató vagy megbízottja válaszolni köteles.

**8. Záró rendelkezések**

**14. §**

(1) Ez a rendelet kihirdetését követő napon lép hatályba.

*1. melléklet a /2018.( ) önkormányzati rendelethez*

**A nem közművel összegyűjtött háztartási szennyvíz begyűjtésére**

**vonatkozó közszolgáltatás legmagasabb díja**

A közszolgáltatás díj nettó 2 400.- Ft/m3

A díj az általános forgalmi adó összegét nem tartalmazza.

**INDOKLÁS**

**CSENGŐD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**..…/2018. ( ) önkormányzati rendelete**

A nem közművel összegyűjtött háztartási szennyvíz begyűjtésére vonatkozó közszolgáltatásról

**Felhatalmazás:** a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkör alapján a Képviselő-testület **A nem közművel összegyűjtött háztartási szennyvíz begyűjtésére vonatkozó közszolgáltatás érdekében rendelete köteles alkotni.**

**1.§**

A jogszabály célját tartalmazza.

**2.§**

Ez a § a rendelet hatályát határozza meg.

**3. §**

A közszolgáltatás tartalma és területe került szabályozásra

**4.§**

A közszolgáltatás ellátására szerződött közszolgáltató megnevezését, ellátási területét és az ártalmatlanítás helyét tartalmazza.

**5-8.§**

A közszolgáltatás igénybevételére vonatkozó jogokat, kötelezettségeket tartalmazza.

**9.§**

**A gazdálkodó szervezetekre vonatkozó különös rendelkezések kerültek szabályozásra.**

**10.§**

**A közszolgáltatási szerződés**re vonatkozó szabályokat tartalmazza a rendelet-tervezet.

**11.§**

A rendelet-tervezet ezen § tartalmazza az a**datkezelési, adatszolgáltatási és nyilvántartási kötelezettséget.**

**12-13.§**

A közszolgáltatás díjra vonatkozó szabályokat állapítja meg.

**14.§**

A jogszabály hatályba lépéséről rendelkezik.

**HATÁSVIZSGÁLATILAP**

**CSENGŐD KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**..…/2018. ( ) önkormányzati rendelete**

**A nem közművel összegyűjtött háztartási szennyvíz begyűjtésére vonatkozó közszolgáltatásról**

1. **Társadalmi hatások**

A nem közművel összegyűjtött háztartási szennyvíz begyűjtésére vonatkozó közszolgáltatás kötelező jellege növeli a háztartások kiadásait, ugyanakkor állampolgári kötelesség is, hogy a háztartásoknál keletkező

szennyvíz ne terhelje a környezetet.

1. **Gazdasági, költségvetési hatások**

A rendelet-tervezet növeli a háztartások kiadásait, mivel kötelező jelleggel írja elő az évenkénti legalább egyszeri ürítést.

1. **Környezeti hatások**

A közszolgáltatás igénybevételével a környezetre terhelése csökken, a környezti ártalmak mérséklődnek.

1. **Egészségügyi hatások**

A nem közművel összegyűjtött háztartási szennyvíz begyűjtésére vonatkozó közszolgáltatás igénybe vétele a település lakói számára élhetőbb, tisztább környezetet biztosít.

1. **Adminisztratív terheket befolyásoló hatások**

A rendelet megalkotása adminisztratív terhekkel nem jár.

1. **A jogszabály megalkotásának szükségessége, a jogalkotás elmaradásának várható következmények**

A jogszabály megalkotását a vízgazdálkodásról szóló 1995. évi LVII. törvény 45. § (6) bekezdése kötelezővé teszi a települési önkormányzat részére. Ennek elmaradása jogszabálysértést eredményez.

1. **A jogszabály alkalmazásához szükséges személyi, tárgyi, szervezeti és pénzügyi feltételek**

A személyi, tárgyi, szervezeti, pénzügyi feltételek az önkormányzat által kiválasztott közszolgáltatónál adottak. Az önkormányzatra ezek többlet terhet nem rónak.